Varem kutsuti Ligeda küla saunakülaks ja algul ta seda oligi. Elama asuti siia eelmise sajandi lõpul. Enne seda laiusid siin Keskküla talude karjamaad, need olid kõik üheskoos, aedadega eraldamata. Karjamaadel kasvanud ka kohati küllalt suur mets. Karjamaad liitusid üle Karva oja algavate mitmesajahektariste Sulu- ja Kasti laantega. Ühisel karjamaal oli ka kogu küla kari koos. Võib ette kujutada, et karjase elu nii suurel karjamaalahmakal kerge ei olnud. Oma isa mälestusi jagab Kristiine Orutamm: "Igast talust oli üks karjane, kas siis mõni pere laps või palgaline. Minu isa läinud karja kaheksa aastaselt. See oli siis kusagil 1869. või 1870. aastal. Huntidest oli isal lugusid karjaajast, kus võsavillemitega sülitsi koos oldi. Oli olnud lihavõttepühade aeg. Perelapsed olnud sel korral kodus ja minu isa karjas üksinda. Kaubi talu koer, kes karjakoer pole olnudki, tulnud ka metsa. Siis tulnud hunt ja isa roninud küüne katusele."  Hundilugusid on mitmeid, aga kas need kõik tõestisündinud lood on, selles tuleb kahelda.